ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 20ής Οκτωβρίου 2014 για την τροποποίηση της απόφασης 2007/453/ΕΚ όσον αφορά την κατάσταση που επικρατεί ως προς τη ΣΕΒ στη Βουλγαρία, την Εσθονία, την Κροατία, τη Λετονία, το Λουξεμβούργο, την Ουγγαρία, τη Μάλτα, την Πορτογαλία και τη Σλοβακία [κοινοποιηθείσα υπό τον αριθμό C(2014) 7516] (Κείμενο που παρουσιάζει ενδιαφέρον για τον ΕΟΧ) (2014/732/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 5 παράγραφος 2 τρίτο εδάφιο, Εκτιμώντας τα ακόλουθα: (1) Ο κανονισμός (ΕΚ) αριθ. 999/2001 προβλέπει την ταξινόμηση των κρατών μελών, των τρίτων χωρών ή των περιοχών τους («χώρες ή περιοχές») ανάλογα με την κατάστασή τους ως προς τη σπογγώδη εγκεφαλοπάθεια των βοοειδών (ΣΕΒ) σε μία από τις εξής τρεις κατηγορίες: αμελητέος κίνδυνος εκδήλωσης ΣΕΒ, ελεγχόμενος κίνδυνος εκδήλωσης ΣΕΒ και απροσδιόριστος κίνδυνος εκδήλωσης ΣΕΒ. (2) Στο παράρτημα της απόφασης 2007/453/ΕΚ της Επιτροπής (2) γίνεται απαρίθμηση χωρών ή περιοχών με βάση την κατάστασή τους ως προς τη ΣΕΒ. (3) Ο Παγκόσμιος Οργανισμός για την Υγεία των Ζώων (OIE) διαδραματίζει πρωτεύοντα ρόλο στην κατηγοριοποίηση των χωρών ή περιοχών με βάση τον κίνδυνο εκδήλωσης ΣΕΒ. Ο κατάλογος στο παράρτημα της απόφασης 2007/453/ΕΚ λαμβάνει υπόψη το ψήφισμα αριθ. 20 -Αναγνώριση της κατάστασης κινδύνου σπογγώδους εγκεφαλοπάθειας των βοοειδών (ΣΕΒ) στις χώρες μέλη- το οποίο εξέδωσε ο ΟΙΕ τον Μάιο του 2013. (4) Τον Μάιο του 2014 ο OIE εξέδωσε το ψήφισμα αριθ. 18 -Αναγνώριση της κατάστασης κινδύνου σπογγώδους εγκεφαλοπάθειας των βοοειδών στις χώρες μέλη (3). Πέραν των κρατών μελών που ήδη περιλαμβάνονται στο παράρτημα της απόφαση 2007/453/ΕΚ, το εν λόγω ψήφισμα αναγνώρισε τη Βουλγαρία, την Εσθονία, την Κροατία, τη Λετονία, το Λουξεμβούργο, την Ουγγαρία, τη Μάλτα, την Πορτογαλία, τη Ρουμανία και τη Σλοβακία ως χώρες με αμελητέο κίνδυνο ΣΕΒ. (5) Τον Ιούνιο του 2014 ο OIE ανέστειλε (4) η κατάσταση αμελητέου κινδύνου ΣΕΒ για τη Ρουμανία, με ισχύ από 27 Ιουνίου 2014, μετά από έκθεση που έλαβε από τον εκπρόσωπο της Ρουμανίας στον OIE σχετικά με την ανίχνευση μιας περίπτωσης ΣΕΒ στη Ρουμανία. (6) Ο κατάλογος του παραρτήματος της απόφασης 2007/453/ΕΚ θα πρέπει επομένως να τροποποιηθεί για να ευθυγραμμιστεί με το ψήφισμα αριθ. 18 που εξέδωσε ο OIE τον Μάιο του 2014 και να ληφθεί υπόψη η μεταγενέστερη απόφαση του OIE να αναστείλει την κατάσταση αμελητέου κινδύνου ΣΕΒ για τη Ρουμανία. (7) Επομένως, η απόφαση 2007/453/ΕΚ θα πρέπει να τροποποιηθεί αναλόγως. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2007/453/ΕΚ αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 20 Οκτωβρίου 2014.

[Source: multi_eurlex | Tokens: 2835]